Situație alarmantă în România! Numărul cazurilor copiiilor cu rujeolă a crescut semnificativ în ultimele luni iar experții se tem că ar putea apărea o epidemie, pe fondul scăderii vaccinării la 80%-85%.
Numai în luna iulie, la Spitalul de Boli Infecţioase "Victor Babeş" din Capitală au ajuns 25 de copii bolnavi, toți nevaccinați.
"Din păcate, acești copii provin din familii mari, cel puțin ce am avut în iulie, nevaccinate… se răspândește foarte rapid. E suficient să fie unul bolnav, că vine toată familia cu toți copiii expuși, nevaccinați. Chiar și tineri adulți vin la spital cu rujeolă", a transmis medicul Simin Florescu, potrivit Digi24.
Pericolul izbucnirii unei epidemii de rujeolă este accentuat de scăderea vaccinării la nivel național.
"Nivelul variază în funcție de zonele geografice ale țării. Acesta este motivul pentru care apar cazuri. Scăderea vaccinării e un lucru real și se încearcă să revenim la nivele optime de vaccinare încât să nu mai avem cazuri de rujeolă sau alte boli ale copilăriei periculoase, pentru care nu există mijloace terapeutice. Vaccinarea ține departe aceste boli", a mai declarat medicul Simin Florescu.